ไอ-แซ็ค

ไอ-แซ็ค  เป็นวงดนตรีร็อกสังกัดแบตเตอรี่ มิวสิค มีผลงานตั้งแต่ปี พ.ศ. 2545 จนถึงปัจจุบัน ชื่อวงมาจากชื่อเล่นของนักร้องนำของวง คือ แซ็ค - พัชรพล ปานพุ่ม (ชื่อเดิม: กำพล) หลานชายของ แมว - จิรศักดิ์ ปานพุ่ม
ประวัติ.
ไอ-แซ็ค ก่อตั้งขึ้นเมื่อปี พ.ศ. 2542 จากการรวมตัวของกลุ่มเพื่อนในมหาวิทยาลัยที่ชื่นชอบการเล่นดนตรี โดยมี แซ็ค - พัชรพล ปานพุ่ม นักร้องนำ และ จา - จาตุรงค์ เนื่องจำนงค์ มือกลอง เป็นผู้ริเริ่มในการก่อตั้งวง จากนั้นจึงไปชักชวนสมาชิกมาร่วมวงอีก 3 คน คือ เพชร - พงศภัค ทองเจริญ มือกีตาร์, ชัช - ชัชวาล พูลผล มือเบส และ ยา - คำรณ เต่าทอง มือคีย์บอร์ด ก่อนจะทำเพลงขึ้นและส่งเดโมไปยังจีเอ็มเอ็ม แกรมมี่ ทำให้ได้เซ็นสัญญาในสังกัดค่ายเพลงแมดแคทซ์ ที่มี แมว - จิรศักดิ์ ปานพุ่ม ซึ่งเป็นอาของแซ็ค เป็นผู้บริหารค่ายเพลงนี้
ต่อมาเมื่อปี พ.ศ. 2545 ไอ-แซ็ค ออกอัลบั้มชุดแรก คนรักกัน มีเพลงดังคือ "ดอกไม้กับหัวใจ" ซึ่งติดอันดับ 1 ในชาร์ตเพลงของคลื่นวิทยุเกือบทั้งหมดทั่วประเทศ รวมถึงเพลงดังอื่น ๆ เช่น "ปวดใจ", "คนรักกัน", "ปัญหาเฉพาะหน้า", "ไม่รักให้มันรู้ไป" ทำให้อัลบั้มแรกมียอดขายที่ดีตามไปด้วย ไอ-แซ็ค จึงได้รับเชิญให้เข้าร่วมทำผลงานอัลบั้มพิเศษ ลิทเทิล ร็อก โปรเจกต์ ร่วมกับวงร็อกรุ่นใหม่อีก 6 วง เพื่อนำเพลงของวงไมโครมาเรียบเรียงใหม่
ต่อมาเมื่อปี พ.ศ. 2547 ไอ-แซ็ค ออกอัลบั้มชุดที่ 2 ใจถึงใจ โดยมีเพลงดัง เช่น "เขียนใจให้เป็นเพลง", "คนน่ารัก"
ต่อมาเมื่อปี พ.ศ. 2549 ไอ-แซ็ค ออกอัลบั้มชุดที่ 3 Tag Team โดยเป็นอัลบั้มแรกที่ย้ายสังกัดมาอยู่ในค่ายจีนี่ เรคคอร์ด โดยเพลงในอัลบั้ม เช่น "เปิดใจ", "ขาดความมั่นใจ" อย่างไรก็ตาม อัลบั้มนี้ไม่ประสบความสำเร็จเท่าที่ควร
ต่อมาเมื่อปี พ.ศ. 2550 ไอ-แซ็ค ออกอัลบั้มพิเศษ I-ZAX Song Hitz เป็นการรวมฮิตที่ดีที่สุดของวง จำนวน 12 เพลง และมีเพลงที่แต่งขึ้นให้คือ "เพื่อเธอ" ร่วมถึงเพลงของศิลปินอื่นที่นำมาทำใหม่ในฉบับของวงคือ "สุดที่รัก (ของคนอื่น)" ของอชิตะ ปราโมช ณ อยุธยา โดยอัลบั้มพิเศษนี้ถือเป็นอัลบั้มสุดท้ายของวง ก่อนจะพักวงไปเนื่องจากหมดสัญญากับจีเอ็มเอ็ม แกรมมี่ หลังจากนั้นพัชรพลก็มีอาการป่วยด้วยโรคไทรอยด์เป็นพิษ จึงพักงานในวงการไปอีก 5 ปีเพื่อรักษาจนหายป่วย และณพสิน แสงสุวรรณ ก็ได้ติดต่อมาหาพัชรพลว่าต้องการให้พงศภัคย้ายไปเป็นมือกีตาร์ให้กับวงกะลา
ต่อมาเมื่อปี พ.ศ. 2557 ไอ-แซ็ค ได้กลับมารวมวงกันอีกครั้งโดยไม่สังกัดค่ายเพลงใด ๆ โดยมี ถาวร แซ่อึ้ง (ไก่) เข้ามาเป็นมือกีตาร์คนใหม่แทนพงศภัค และได้เปลี่ยนแนวทางการทำเพลงเป็นซิงเกิลเดี่ยวแทน โดยได้เผยแพร่ทั้งหมด 2 ซิงเกิล คือ "ยังรักกัน" และ "ก็ไม่รู้...จะรักไปทำไม" 
ต่อมาเมื่อปี พ.ศ. 2567 ไอ-แซ็ค ได้เซ็นสัญญาเป็นศิลปินในสังกัดแบตเตอรี่ มิวสิค และได้พงศภัคกลับมาเป็นมือกีตาร์อีกครั้ง โดยมีผลงานเพลงแรกในสังกัดเป็นการนำเพลง "เรื่องของหัวใจ" ของปฐมพงศ์ สมบัติพิบูลย์ (โป่ง หิน เหล็ก ไฟ) มาเรียบเรียงทำดนตรีใหม่ หลังจากนั้นในเดือนกุมภาพันธ์ พ.ศ. 2568 ไอ-แซ็ค ยังได้เข้าบันทึกเสียงเพลงใหม่อีก 1 เพลง แต่ก่อนจะถึงกำหนดเผยแพร่เพลงใหม่ดังกล่าว พัชรพลซึ่งเป็นนักร้องนำก็ถูกตำรวจจับกุมในข้อหามียาเสพติดไว้ในครอบครองพร้อมกับผู้ต้องหาหญิงอีก 2 คนเมื่อวันที่ 15 มีนาคม โดยพัชรพลรับสารภาพว่าซื้อยาไอซ์เพื่อเสพวันละ 1-2 กรัมมาเป็นเวลาประมาณ 2 ปีแล้ว ซึ่งตำรวจจะขยายผลไปยังบุคคลในวงการบันเทิงต่อไป อย่างไรก็ตาม ศาลได้อนุญาตให้ประกันตัวพัชรพลเพียงคนเดียวด้วยหลักทรัพย์เป็นเงินสด 20,000 บาท และต่อมาเมื่อวันที่ 31 กรกฎาคม ศาลอาญาได้พิพากษาให้จำคุกพัชรพล 1 ปี และปรับเงิน 25,000 บาท โดยโทษจำคุกให้รอลงอาญา 3 ปี ภายใต้เงื่อนไข คือ รายงานตัวต่อพนักงานคุมประพฤติทุก ๆ 8 เดือนภายใน 2 ปี, ทำงานบริการสังคมเป็นเวลา 48 ชั่วโมง และให้เข้าร่วมกิจกรรมเพื่อการแก้ไขฟื้นฟู ตามที่พนักงานคุมประพฤติเห็นสมควร
ผลงาน.
อัลบั้ม.
สตูดิโออัลบั้มปกติ.
I-ZAX Song Hitz (พ.ศ. 2550).
อัลบั้มนี้เป็นอัลบั้มที่รวบรวมเพลงฮิตติดชาร์ตเพลงทั่วประเทศ 12 เพลง แต่งใหม่เพิ่มอีก 1 เพลง และมีเพลง cover อีก 1 เพลง
อัลบั้มพิเศษ ลิทเทิล ร็อก โปรเจกต์.
ปี พ.ศ. 2546 ด้วยการจับมือกันของจาก 3 ค่ายเพลงร็อค อย่าง มอร์ มิวสิค, จีนี่ เรคคอร์ด และอัพจี ทำให้เกิดอัลบั้มพิเศษที่ชื่อว่า ลิทเทิล ร็อก โปรเจกต์ เป็นการรวมกันเฉพาะกิจของ 7 วงร็อครุ่นใหม่มาแรงในขณะนั้นอย่าง แคลช, เอบีนอร์มัล, พาราด็อกซ์, ซีล, I-ZAX, Ultra Chuadz, และ KALA โดยนำเอา 25 บทเพลงฮิตของวงไมโคร มาเรียบเรียงและร้องใหม่ ในสไตล์ของแต่ละวง ซึ่งไอ-แซ็ค ได้นำเพลง รักซะให้เข็ด, จำฝังใจ, บอกมาคำเดียว และ คนไม่มีสิทธิ์ มาเรียบเรียงทำดนตรีใหม่
คอนเสิร์ต.
ไอ-แซ็คเคยมีคอนเสิร์ตของตนเพียง 1 ครั้ง คือ Rock Size S Concert ซึ่งจัดขึ้นเพื่อฉลองความสำเร็จของผลงานอัลบั้มพิเศษชุดลิทเทิล ร็อก โปรเจกต์ เมื่อวันที่ 22 พฤศจิกายน พ.ศ. 2546 ณ อิมแพ็ค อารีน่า เมืองทองธานี